Jul 24,2015
1000 కోట్లు దాటిన బజాజ్‌ లాభం
ముంబయి: గతంలో ఎన్నడూ లేని విధంగా బజాజ్‌ ఆటో సంస్థ మెరుగైన త్రైమాసిక ఫలితాలను ప్రకటించింది. ఇతర ఆదాయం పెరగడం కారణంగా బజాజ్‌ ఆటో సంస్థ నికర లాభం రికార్డు స్థాయిలో జూన్‌తో ముగిసిన త్రైమాసిక కాలంలో రూ.1000 కోట్ల మార్కును అధిగమించినట్లు సంస్థ వెల్లడించింది. అమ్మకాలు, వ్యాపార పరిమాణ వృద్ధిలో నెలకొన్న స్తబ్దత కారణంగా బజాజ్‌ ఆటో అలరించే ఫలితాలను వెల్లడించక పోవచ్చని మార్కెట్‌ వర్గాలు భావించాయి. అయితే జూన్‌ త్రైమాసికంలో వ్యాపార పరిమాణంలో 2.5 శాతం వృద్ధి నమోదు అయింది. నికర అమ్మకాలు కూడా ఏడాది ప్రాతిపదికన 7.2 శాతం మేర పెరిగి రూ.5,505 కోట్లకు చేరినట్లు సంస్థ తెలిపింది. అధికమొత్తంలో ఇతర ఆదాయం, అస్ట్రియాకు చెందిన కేటీఎం నుంచి సమకూరిన డివిడెండ్‌ కారణంగా నికరలాభం ఏడాది ప్రాతిపదికన 64 శాతం, జూన్‌తో ముగిసిన త్రైమాసికానికి సంస్థ లాభం 37 శాతం మేర పెరిగి రూ.1,015 కోట్లకు చేరింది. అంతకు ముందు ఏడాది ఇదే త్రైమాసికంలో సంస్థ లాభం రూ.740 కోట్లుగా ఉంది. రిటైల్‌ స్థాయిలో మార్కెట్‌ వాటా 19.2 శాతం మేర పెరిగిందని వ్యాపారాభివృద్ధి విభాగం అధ్యక్షుడు ఎస్‌.రవికుమార్‌ అన్నారు.
మీ స్నేహితులకు రికమెండ్ చెయ్యండి